Document ID: 31982R1859

Komisijas Regula (EEK) Nr. 1859/82
(1982. gada 12. jūlijs)
par to, kā lauku saimniecību ieņēmumu noteikšanai atlasīt saimniecības, kas iesniedz grāmatvedības pārskatus
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1965. gada 15. jūnija Regulu Nr. 79/65/EEK, kas izveido tīklu grāmatvedības datu apkopošanai par lauku saimniecību ieņēmumiem un saimniecisko darbību Eiropas Ekonomikas kopienā [1], kurā jaunākie grozījumi izdarīti ar Padomes Regulu (EEK) Nr. 2143/81 [2], un jo īpaši tās 4. panta 4. punktu, 5. panta 5. punktu un 6. panta 2. punktu,
tā kā saimniecību, kas iesniedz grāmatvedības pārskatus, atlase jāveic vienotā veidā katrā apgabalā un tā kā tādēļ būtu jāizstrādā sīki noteikumi, lai varētu īstenot attiecīgos Regulas Nr. 79/65/EEK noteikumus;
tā kā, ņemot vērā jaunākos grozījumus Regulā Nr. 79/65/EEK, kā arī kopš 1965. gada gūto pieredzi, sīki izstrādātie noteikumi par to, kā veicama saimniecību, kas iesniedz grāmatvedības pārskatus, atlase, ir pilnībā jāpārskata; tā kā līdz ar to būtu jāatceļ un ar jaunu regulu jāaizstāj Komisijas Regula Nr. 91/66/EEK [3];
tā kā saimniecības, kuras novērojamas lauku saimniecību grāmatvedības datu tīklā, ir Kopienas vai valstu lauku saimniecību struktūrapsekojumu un uzskaites objekts;
tā kā dati, kas pieejami, lai sastādītu atlases plānus 1982. gadam un turpmākiem pārskata gadiem, kā arī dalībvalstu atšķirīgie stāvokļi lauksaimniecībā, nosaka, ka attiecīgajam gadam jāparedz ekonomikas lieluma robežas, kas atšķiras dažādās dalībvalstīs un reizēm pat dažādos to apgabalos;
tā kā pieredze liecina, ka datu tīkla darbība tiek atvieglota, ja pieļauj, ka saimniecību, kas iesniedz grāmatvedības pārskatus, skaits, ko atlasa apgabalos, var variēt ar nosacījumu, ka netiek pārkāpts katrai dalībvalstij noteiktais saimniecību kopskaits;
tā kā atlases plānā ir jāiekļauj vismaz minimāls skaits elementu, kas šo plānu darītu derīgu izmantošanai lauku saimniecību grāmatvedības datu tīkla mērķiem;
tā kā atlases plāns jāsastāda pirms attiecīgā pārskata gada sākuma tā, lai to varētu apstiprināt, pirms to sāk izmantot, lai atlasītu saimniecības, kas iesniedz grāmatvedības pārskatus;
tā kā ziņojumā par saimniecību, kas iesniedz grāmatvedības pārskatus, atlases plāna izpildi jāiekļauj dažādi plāna izpildes aspekti tā, lai, jo īpaši, varētu apzināt korekcijas, kas varētu būt vajadzīgas turpmākiem pārskata gadiem, un tā kā ziņojumā jāņem vērā arī dažu plāna datu izmantošana grāmatvedības datu izsvēršanai;
tā kā šajā regulā paredzētie pasākumi saskan ar Kopienas Lauku saimniecību grāmatvedības datu tīkla komitejas atzinumu,
IR PIEŅĒMUSI ŠO REGULU.
1. pants
Šajā regulā "lauku saimniecība" ir saimnieciski tehniska vienība, kā tā definēta Kopienas lauksaimniecības apsekojumos un skaitīšanās.
2. pants
1982. pārskata gadam - 12 mēnešiem, kas sākas laikā no 1982. gada 1. janvāra līdz 1. jūlijam, - kā arī turpmākiem pārskata gadiem, Regulas Nr. 79/65/EEK 4. pantā minētā ekonomikas lieluma robeža ir šāda:
- 6 ELV (Eiropas lieluma vienības) Beļģijā un Nīderlandē,
- 4 ELV Vācijā, Francijā, Luksemburgā, Dānijā un Apvienotajā Karalistē (izņemot Ziemeļīriju),
- 2 ELV Īrijā un Ziemeļīrijā,
- 1 ELV Itālijā un Grieķijā.
3. pants
Saimniecību, kas iesniedz pārskatus, skaits pa apgabaliem dots I pielikumā.
Katrā apgabalā atlasāmo saimniecību, kas iesniedz pārskatu, skaits var atšķirties no I pielikumā dotajiem skaitļiem par 20 % jebkurā virzienā, ar nosacījumu, ka tas nesamazina no katras dalībvalsts atlasāmo saimniecību, kas iesniedz grāmatvedības pārskatus, kopējo skaitu.
4. pants
Saimniecību, kas iesniedz grāmatvedības pārskatus, atlases plānam jānodrošina šādu saimniecību kopuma reprezentativitāte.
Plānā iekļauj:
a) plāna sastādīšanas pamatelementus, proti:
- ziņas par statistikas izziņas avotiem,
- kārtību, kādā stratificēts apsekošanas objekts saskaņā ar Kopienā pastāvošo saimniecību tipoloģiju, vajadzības gadījumā, ņemot vērā valstu papildu kritērijus,
- kārtību, kādā nosaka atlases procentu katrā stratā,
- kārtību, kādā atlasa saimniecības, kas iesniedz pārskatus,
- kārtību, kādā atlases plānā varētu ieviest vēlāk nepieciešamas izmaiņas,
- paredzamo atlases plāna spēkā esamības laiku;
b) apsekojamo saimniecību iedalījumu saskaņā ar Kopienā pastāvošo saimniecību tipoloģiju (kas atbilstu vismaz pamata tipiem), kā arī to, cik saimniecības, kas iesniedz pārskatu, jāatlasa katrā pieņemtajā stratā.
5. pants
Atlases plānu iesniedz Komisijai ne vēlāk kā divus mēnešus pirms attiecīgā pirmā pārskata gada sākuma.
Procedūras un termiņi, kādos Komisijai jāiesniedz atlases plāna korekcijas, ir tādi paši kā atlases plānam.
6. pants
Ziņojumā par saimniecību, kas iesniedz grāmatvedības pārskatus, atlases plāna izpildi norāda šādas ziņas:
1) atlasīto saimniecību, kas iesniedz grāmatvedības pārskatus, iedalījums pa saimniecību kategorijām;
2) komentārs par analizētām atšķirībām starp atlases plānu un atlasītajām saimniecībām, par nostādnēm, kādas paredzēts izmantot atlases uzlabošanai nākamajā pārskata gadā, un par grāmatvedības datu izsvēršanā ievērojamo piesardzību.
Izpildes ziņojumu sastāda pēc II pielikumā dotā parauga. Ziņojumu iesniedz Komisijai 6 mēnešu laikā no pārskata gada sākuma.
7. pants
Ar šo tiek atcelta Regula Nr. 91/66/EEK.
8. pants
Šī Regula stājas spēkā nākošajā dienā pēc tās publicēšanas Eiropas Kopienu Oficiālajā Vēstnesī.
Regulu piemēro, sākot ar 1982. pārskata gadu.
Regula uzliek saistības kopumā un ir tieši piemērojama visās dalībvalstīs.
Briselē, 1982. gada 12. jūlijā

Labels: 4
19
6